CELEX: 62011TN0301
Language: mt
Date: 2011-06-16 00:00:00
Title: Kawża T-301/11: Rikors ippreżentat fis- 16 ta’ Ġunju 2011 — Ben Ali vs Il-Kunsill

30.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 226/29
            
         Rikors ippreżentat fis-16 ta’ Ġunju 2011 — Ben Ali vs Il-Kunsill
   (Kawża T-301/11)
   2011/C 226/57
   Lingwa tal-kawża: il-Franċiż
   
      Partijiet
   
   
      Rikorrent: Mehdi Ben Tijani Ben Haj Hamda Ben Haj Hassen Ben Ali (Tuneż, it-Tuneżija) (rappreżentant: A. de Saint Remy, avukat)
   
      Konvenut: Il-Kunsill tal-Unjoni Ewropea
   
      Talbiet
   
   Ir-rikorrent jitlob lill-Qorti Ġenerali jogħġobha:
   
               —
            
            
               tadottata miżura ta’ organizzazzjoni tal-proċedura skont l-Artikolu 64 tar-Regoli tal-Proċedura, intiża għall-iżvelar mill-Kummissjoni tad-dokumenti kollha relatati mal-adozzjoni tar-regolament ikkontestat;
            
         
               —
            
            
               tannulla r-Regolament (UE) Nru 101/2011 tal-4 ta’ Frar 2011, sa fejn jikkonċerna lir-rikorrent;
            
         
               —
            
            
               fin-nuqqas ta’ annullament, tapplika derogi għall-beni finanzjarji bħala bażi, iżda wkoll ċerti spejjeż straordinarji evalwati każ b’każ;
            
         
               —
            
            
               tordna lill-Kunsill tal-Unjoni Ewropea jħallas lir-rikorrent somma globali ta’ EUR 50 000 bħala kumpens għad-danni differenti li huwa sofra;
            
         
               —
            
            
               tordna lill-Kunsill tal-Unjoni Ewropea jħallas lir-rikorrent somma ta’ EUR 7 500 għall-ispejjeż tad-difiża tiegħu insostenn ta’ dan ir-rikors;
            
         
               —
            
            
               tikkundanna lill-Kunsill tal-Unjoni Ewropea għall-ispejjeż kollha.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka seba’ motivi.
   
               (1)
            
            
               L-ewwel motiv huwa bbażat fuq in-nuqqas ta’ bażi legali suffiċjenti billi l-ewwel nett, is-sanzjoni ma tirrigwardax ż-żamma jew l-istabbiliment mill-ġdid tal-paċi u s-sigurtà u tikser id-drittijiet individwali tar-rikorrent, it-tieni nett, il-motivazzjoni tad-deċiżjoni fiha inċertezzi u imperfezzjonijiet u, it-tielet nett, il-miżura hija sproporzjonata u mhux iġġustifikata.
            
         
               (2)
            
            
               It-tieni motiv huwa bbażat fuq ksur tad-drittijiet tad-difiża u tad-dritt għal protezzjoni ġudizzjarja effettiva.
            
         
               (3)
            
            
               It-tielet motiv ibbażat fuq ksur ta’ obbligu ta’ motivazzjoni peress li l-ewwel nett, l-iffriżar ta’ fondi jikkostitwixxi sanzjoni imposta minn korp politiku, it-tieni nett, l-ebda proċedura ta’ tħassir ma tissemma’ fir-regolament ikkontestat, it-tielet nett, kien hemm ksur tad-drittijiet elementi fundamentali tar-rikorrent f’kull stadju tal-proċedura, u r-raba’, il-motivazzjoni ta’ miżuri kienet ġenerali, infondata, vaga u impreċiża.
            
         
               (4)
            
            
               Ir-raba’ motiv huwa bbażat fuq żball manifest ta’ evalwazzjoni tal-fatti peress li l-prova tal-involviment tar-rikorrent f’att illegali ma ġietx stabbilita.
            
         
               (5)
            
            
               Il-ħames motiv huwa bbażat fuq id-dritt ta’ proprjetà sa fejn il-miżuri jikkostitwixxu restrizzjoni mhux ġustifikata tad-dritt tal-proprjetà tar-rikorrent.
            
         
               (6)
            
            
               Is-sitt motiv huwa bbażat fuq ksur tal-prinċipju ta’ proporzjonalità.
            
         
               (7)
            
            
               Is-seba’ motiv huwa bbażat fuq id-dritt għall-ħajja peress li l-iffriżar ta’ assi ma għandux ikollu bħala effett li jippreġudika l-mezzi tal-għajxien u d-dritt għall-ħajja tar-rikorrent.